arnastofnun/IGC-2024 huggingface dataset:
Norðurströndin

Norðurströndin er strandlengja Reykjavíkur milli Hallsteinsgarðs í Gufunesi og Blikastaðakróar. Svæðið milli odda Geldinganess og Blikastaðakróar er stærsta óspillta strandsvæðið á norðurströnd Reykjavíkur. Samspil fjöru, fjörukambs, kletta, mólendis og votlendis gera svæðið all fjölbreytt hvað gróðurfar varðar. Fuglalíf og lífríkar fjörur einkenna svæðið.

Skipulagssvæðið er rúmir 40 hektarar, frekar aflangt svæði meðfram ströndinni og afmarkast af

Strandvegi til suðurs, golfbrautum norðan Staðarhverfis að suð- og suðaustan, sjónum og

fjörunni að norðan (sem og sveitarfélagsmörkum við Mosfellsbæ) og svæðinu við

umhverfislistaverkin í Gufunesi til vesturs.
Dýrafjarðargöng

Dýrafjarðargöng eru jarðgöng á milli Arnarfjarðar og Dýrafjarðar á Vestfjörðum sem opnuð voru 2020. Göngin eru frá Mjólká í Arnarfirði að Dýrafjarðarbrú og eru 5,6 km löng. Sú leið mun stytta Vestfjarðaveg um 27,4 km. Einnig er þessum jarðgöngum ætlað að leysa af veginn um Hrafnseyrarheiði. Göngin munu liggja frá Dröngum í Dýrafirði að Rauðsstöðum í Borgarfirði (Arnarfirði).

Opnað var fyrir tilboð í göngin 24. janúar 2017 og skrifað var undir samning um þremur mánuðum síðar þann 20. apríl. Fyrsta skóflustunga var síðan tekin um miðjan maí 2017 og var fyrsta jarðgangasprenging gerð 14. september sama ár.

Göngin voru formlega opnuð 25. október 2020
Sjónarhæðarsöfnuðurinn

Sjónarhæðarsöfnuðurinn er skráð trúfélag á Íslandi. Söfnuðurinn er kenndur við húsið Sjónarhæð eða Hafnarstræti 63 á Akureyri. Það hús reisti enski trúboðinn Frederic Harry Jones árið 1901 en hann stofnaði söfnuðinn. Söfnuðurinn var runninn frá Bræðrasöfnuðinum í Bretlandi og skírðust meðlimir í niðurdýfingarskírn. Árið 1905 tók trúboðinn Arthur Gook við söfnuðinum og stýrði honum lengi. Arthur Gook var fyrstur til að kenna Akureyringum knattspyrnu þegar hann kenndi við Gagnfræðaskólann veturinn 1908-1909. Hann gaf út ýmis rit og árið 1928 stofnaði hann útvarpsstöð sem var fyrsta útvarpsstöðin á Norðurlandi. Hann lét reisa tvö há og mikil möstur á sitt hvorum barmi Barðsgils. Þegar Ríkisútvarpið var stofnað árið 1930 var honum synjað um leyfi til útsendinga. Arthur Gook tók ljósmyndir, stundaði smáskammtalækningar og tannlækningar. Í Sjónarhæð er samkomusalur í norðurenda og íbúð í suðurenda. Söfnuðurinn rekur sumarbúðir við Ástjörn i Kelduhverfi.

Heimildir.

Arthur Gook
Paris-sous-Seine

Paris-sous-Seine (íslenska: "París í kafi") er 47. Svals og Vals-bókin og sú fyrsta eftir þá Morvan og Munuera. Hún kom út á frummálinu árið 2004 en hefur enn ekki verið gefin út á íslensku.

Söguþráður.

Svalur og Valur heimsækja Sveppagreifann sem kynnir þeim nýjustu uppfinningu sína: búnað sem getur bæði fryst vatn og látið það gufa upp og falla sem úrkomu annars staðar. Tilgangurinn er að uppræta þurrka og græða upp eyðimerkur í fátækum löndum. Áður en greifanum tekst að sýna hvernig búnaðurinn virkar, koma risavaxin vélmenni aðvífandi og nema hann og tækin á brott.

Skömmu síðar skella mikil og óútskýrð flóð á Parísarborg. Borgin er hálf í kafi og flestir íbúarnir flýja. Svalur og Valur leggja saman tvo og tvo og halda á svæðið til að frelsa Sveppagreifann. Í ljós kemur að honum er haldið föngnum af snjallri vísindakonu, Frú Flanner.

Frú Flanner reynist vera æskuást greifans frá háskólaárum þeirra. Ástæða þess að hún sökkti borginni var öðrum þræði að sýna mátt sinn en jafnframt notaði hún tækifærið og rændi stórum hluta listaverkanna í Louvre, fyrir einkasafn sitt. Sveppagreifinn bregst illa við þessu framferði hinnar gömlu vinkonu sinnar, en þó kviknar í gömlum glæðum þeirra á milli, einkum eftir að greifinn verður þess áskynja að Frú Flanner er fársjúk.

Meðan þessu fer fram lenda Svalur og Valur í æsilegum eltingaleik við vélmenni vísindakonunnar, þar sem leikurinn berst um mörg af kunnustu kennileitum Parísarborgar. Að lokum hafa þeir upp á Frú Flanner og eftir orðaskipti milli þeirra gefur Svalur henni kinnhest, en verður þegar miður sín yfir að hafa slegið konu. Sveppagreifinn gengur á milli og segist hafa fengið Frú Flanner til að iðrast, hætta við áform sín og þurrka París upp aftur. Í bókarlok ræða Svalur, Valur og Sveppagreifinn saman á setri hans og velta því fyrir sér hvort Frú Flanner sé í raun hætt á glæpabrautinni?
Spunamaur

Spunamaur eða spunamítill (fræðiheiti: "Tetranychus urticae") er mítill sem sígur lífið úr rósum og öðrum plöntum. Spunamaurinn klekst út úr eggi sínu á þrem dögum og verður kynþroska fimm dögum seinna. Kvenkyns dýr verpir tugum eggja á dag eftir kynþroska þar til það deyr og getur verpt yfir 200 eggjum á æfi sinni. Eins og konguló spinnur spunarmaurinn vefi.
Nornahár

Nornahár er örþunnar glernálar sem myndast í eldgosum þegar kvika kemur upp úr gosopi og er í raun náttúruleg glerull. Ástæða þess er mikið gasstreymi sem teygir kvikuna í örþunn hár sem falla til jarðar og velta fyrir vindi eftir yfirborðinu og hnoðast saman í vöndla. Frásögn af nornahári er til frá Skaftáreldum og kallaðist það þá grjótlýja. Nornahár hefur sést á söndunum við gossprungurnar í Holuhrauni.
1505

Árið 1505 (MDV í rómverskum tölum)

Á Íslandi.

Fædd

Dáin

Erlendis.

Fædd

Dáin
Íþróttafélagið Mílan

Íþróttafélagið Mílan er íþróttafélag á Selfossi og leikur handknattleik í 1. deild tímabilið 2017/18.

Saga.

Stofnun félagsins.

17. júlí var haldinn á Selfossi stofnfundur hjá nýju íþróttafélagi. Félagið ber heitið Íþróttafélagið Mílan og hefur handknattleik á stefnuskrá sinni.

Á stofnfundi ÍF Mílan var kosin stjórn félagsins en hana skipa Birgir Örn Harðarson, formaður, Eyþór Jónsson, gjaldkeri og Örn Þrastarson, Aron Valur Leifsson og Atli Kristinsson, meðstjórnendur.

Fyrst um sinn verður bara starfræktur meistaraflokkur karla en um þrjátíu einstaklingar eru nú þegar í hópnum. Félagarnir ætla sjálfir að standa undir kostnaði við æfingar og þjálfun en stefnt er að því að æfa 2–3 í viku. Heimavöllur liðsins verður í Vallaskóla á Selfossi. Liðið hyggst þó spila einhverja leiki á öðrum handboltavöllum á Suðurlandi eins og t.d. Hellu, Hvolsvelli og Laugarvatni. Búningur liðsins verður græn treyja og hvítar buxur.

Fyrsta tímabilið.

ÍF. Mílan fékk leyfi frá ÍSÍ til að leika handknattleik í 1. deild tímabilið 2014/15. Fyrsti opinberi leikur liðsins var laugardaginn 20. september 2014 gegn Hamrarnir. Magnús Már Magnússon hlaut þann heiður að skora fyrsta opinbera mark ÍF. Mílan. leikurinn endaði með öruggum sigri Mílan 21-15(9-7).

Eyvindur Hrannar Gunnarsson varð fyrstur leikmanna ÍF. Mílan til að fá rautt spjald í leik gegn ÍH sem tapaðist 24-23(12-13) í Kaplarika 26. september 2014.

8. febrúar 2015 spilaði ÍF. Mílan við KR og gerðu liðin jafntefli 27-27(13-13). Í leiknum setti Örn Þrastarson markamet fyrir ÍF. Mílan í einum leik þegar hann skoraði 14 mörk.

ÍF. Mílan lauk sínu fyrsta tímabili með sigri á ÍH 22-31 Í Kaplakrika sem skilaði liðinu 7 sæti í 1. deild karla með 10 stig. En liðinu var spáð 8 sæti í spá fyrirliða, þjálfara og formanna liðanna í 1.deild.

Á stjórnarfundi ÍF. Mílan 28. apríl 2015 var kosin ný stjórn félagsins en hana skipa Birgir Örn Harðarson, formaður, Eyþór Jónsson, gjaldkeri, Atli Kristinson, Leifur Örn Leifsson, Marinó Geir Lilliendahl og Örn Þrastarson, meðstjórnendur.

Annað tímabilið í 1. deild karla.

ÍF. Mílan hóf sitt annað tímabil í 1. deild karla með sigri á Fjölni 24-22 í Vallaskóla föstudagskvöldið 18. september 2015. Í leiknum jafnaði Atli Kristinsson markamet ÍF. Mílan í einum leik þegar hann skoraði 14 mörk. Mílan spilaði sinn fyrsta bikarleik í sögu félagsins mánudagskvöldið 26. október 2015. í 32-liða úrslitum gegn Fjölni. Liðið tapaði leiknum 22-27. ÍF. Mílan endaði í 6 sæti á sínu öðru tímabili í 1.deild karla með 13 stig. Atli Kristinsson var annað tímabilið í röð markahæstur með 99 mörk þrátt fyrir að spila einungis 11 af 21 leik liðsins.

Þriðja tímabil í 1. deild karla.

Mílan hóf tímabilið í 1. deild karla á því að gera jafntefli við ÍR 22-22. Næst leikur liðsins var gegn Hömrunum sem vannst 30-27. Liðið hinsvegar tapaði næstu 20 leikjum og enduðu neðstir í 1. deild karla með 3 stig í 12 sæti. Atli Kristinsson varð markahæstur þriðja árið í röð með 77 mörk í 11 af 22 leikjum liðsins. Eyþór Jónsson varð leikjahæsti leikmaður Mílan á tímabilinu með því að spila sinn 55 leik.
Lord of the Rings Online

Lord of the Rings Online eða LOTRO er fjölnotendanetspunaleikur eða MMORPG leikur fyrir Microsoft Windows and OS X. Leikurinn gerist í kynjaveröld sem byggir á sögum J. R. R. Tolkien um Miðgarð og miðast við sama tímabil og Hringadrottinssaga. Það er ókeypis að spila leikinn en með keyptri áskrift þá aukast möguleikar spilara.
Plötusamningur

Plötusamningur er samningur sem tónlistarmaður gerir við hljómplötuútgefanda um útgáfu á tónlist hins fyrrnefnda.
Jón Daði Böðvarsson

Jón Daði Böðvarsson (f. 25. maí 1992) er íslenskur atvinnumaður í knattspyrnu sem að spilar fyrir enska liðið Bolton Wanderers.

Jón Daði hóf knattspyrnuferilinn sinn hjá uppeldisfélagi sínu UMF Selfoss þaðan hélt hann svo til norska liðsins Viking FK árið 2013.

Jón Daði var hluti af íslenska A-landsliðinu sem að vann sér sæti á lokakeppni Evrópumótsins í knattspyrnu 2016 í fyrsta skipti í sögu karlalandsliðsins.

Jón er barnabarn skáldsins Þorsteins frá Hamri.

Knattspyrnuferill.

2008-12: Selfoss.

Fyrsti leikur Jóns Daða fyrir meistaraflokkslið UMF Selfoss var þann 2. júní 2008 í 4-1 bikarsigri á Skallagrími. Jón Daði, sem þá var aðeins 16 ára, kom inná sem varamaður á 52. mínútu.

2017-2019: Reading FC.

Sumarið 2017 fór Jón til Reading frá Wolverhampton Wanderers. Hann skoraði sína fyrstu þrennu í bikarleik í janúar 2018. Jón varð markahæstur fyrir liðið tímabilið 2017-2018.

Millwall.

Sumarið 2019 gekk Jón Daði til liðs við Millwall FC í Austur-Lundúnum. Hann var settur út úr liðinu 2021-2022 hjá nýjum þjálfara og yfirgaf félagið.

Bolton Wanderers.

Í janúar 2022 fór Jón til Bolton.
Aron Einar Gunnarsson

Aron Einar Gunnarsson (f. 22. apríl 1989) er íslenskur knattspyrnumaður sem spilar fyrir Al-Arabi í Katar og íslenska karlalandsliðið í knattspyrnu. Staða hans á vellinum er varnarsinnaður miðjumaður eða miðlægur miðjumaður. Aron var 8 ár hjá Cardiff City. Aron var fyrirliði íslenska landsliðsins 2012-2021. Hann spilaði alla fimm leikina á EM 2016 og var í hópnum fyrir HM 2018. Bróðir Arons er Arnór Þór Gunnarsson sem hefur verið með íslenska handknattleikslandsliðinu.

Aron er sakaður um nauðgun ásamt Eggerti Gunnþóri Jónssyni á hóteli í Kaupmannahöfn árið 2010.
Enski deildabikarinn

The EFL Cup , Carabao Cup (League Cup í daglegu tali)

eða Enski deildarbikarinn, eins og hann heitir á íslensku, er útsláttarkeppni 92 liða frá Englandi. Núverandi meistarar eru Liverpool FC.
Sýndarveruleiki

Sýndarveruleiki er tölvulíkan sem líkir eftir veruleika þannig að notandinn getur lifað sig svo vel inn í tölvugert umhverfi að hann hefur á tilfinningunni að hann sé staddur þar inni og það umhverfi sé raunverulegt. Í tölvuleikjum er er slíkt umhverfi oft þannig hannað að spilari getur stjórnað atburðarrás og tækjum eins og að aka bíl eða fljúga flugvél og tæknin verður sífellt raunverulegri. Oft er reynt að skapa sýndarveruleika með sérstökum gleraugum og búnaði eins og Oculus Rift og Morpheus en þá sér skjárinn í tækjunum um að skeyta tveimur myndum saman og gera notanda kleift að sjá hlutina í þrívídd og mynda dýpt. Einnig er í tækinu tvær linsur til að stækka sjóndeildarhringinn. Það þarf líka hreyfiskynjarar sem skynja hreyfinguna á höfði og augum og uppfæra það sem notandinn sér í gleraugunum.

Einn stór þröskuldur varðandi sýndarveruleika er hver áhrifin eru á jafnvægiskerfi líkamans en margir sem prófa slíkt umhverfi líður illa og verður óglatt, það er eins konar sjóriða eða bílveiki sem stafar af því að augun nema annað en önnur skynfæri líkamans.

Sýndarveruleiki getur verið námsumhverfi sem gerir nemendum kleift að fara í vettvangsferðir á staði sem þeir komast ekki ella á eins og að kanna hafdjúpin eða framandi lönd. Einnig er hægt að nota fjölspilunarleiki eða leikheima sem sýndarveruleika í kennslu. Ýmis konar færni er þannig að mistök eru afdrifarík og geta verið lífshættuleg og þá getur sýndarveruleiki hentað til að æfa viðbrögð. Þjálfun fyrir vandasamar skurðaðgerðir eða þjálfun flugmanna í tölvugerðu sýndarumhverfi er dæmi um slíkt.
Angólastraumurinn

Angólastraumurinn er árstíðarbundinn yfirborðsstraumur sem streymir suður með vesturströnd Afríku og er framhald á Gíneustraumnum. Hann á til að að skapa svipað uppstreymi og El Niño í Kyrrahafi en áhrif hans eru þó veikari.
Thibaut Courtois

Thibaut Courtois (f. 11. maí 1992) er belgískur knattspyrnumaður sem spilar sem markmaður fyrir Real Madrid. Hann var áður hjá Chelsea F.C..
Árnessýsla

Árnessýsla var ein af sýslum Íslands. Sýslur eru ekki lengur stjórnsýslueiningar á Íslandi, en nafnið er enn notað til að vísa til svæðisins.

Árnessýsla er staðsett á Suðurlandi milli Þjórsár í austri og Hellisheiðar í vestri en náði þó vestur yfir Svínahraun, niður undir Gunnarshólma. Svæðið einkennist af landbúnaði og ferðaþjónustu, sem eru meginatvinnuvegirnir.

Í neðanverðri sýslunni er Flóinn svonefndi, mýrarsvæði milli Þjórsár, Hvítár (neðar Ölfusár) og strandarinnar. Ofar er þurrlendara og fjallendi inn til landsins. Þingvallavatn, stærsta vatn landsins, er í sýslunni, sem og þekktir ferðamannastaðir eins og Gullfoss, Geysir, Þingvellir og Þjórsárdalur.

Sýslan dregur nafn sitt af eyjunni Árnesi í Þjórsá þar sem þing voru haldin til forna.

Sveitarfélög.

Á svæðinu eru eftirfarandi sveitarfélög (fyrrverandi innan sviga):
Chris Pratt

Chris Pratt (fæddur 21. júní 1979) er bandarískur leikari.
Gadsden-fáninn

Gadsden-fáninn er sögulegur bandarískur fáni. Fáninn er gulur að lit með mynd af skröltormi þar sem hann liggur vafinn á grasi og vísar höfuð hans upp til að sýna að hann sé tilbúinn í átök. Fyrir neðan myndina eru skrifuð orðin "Don't Tread on Me" („ekki ganga á mér“). Fáninn er nefndur eftir bandaríska herforingjanum Christopher Gadsden (1724 – 1805) en hann hannaði fánann árið 1775 á meðan á bandarísku byltingunni stóð. Nú til dags er fáninn tákn frjálshyggju og oft tengt við Teboðshreyfinguna.

Tilkoma fánans.

Fyrsta skráða tilkoma þessa fána var árið 1775. Fyrstu landgönguliðarnir sem skráðir voru í Fíladelfíu héldu á trommum sem málaðar voru gular með mynd af vöfnum skröltormi með þréttán skröltum, einnig voru á trommunum skrifuð sömu orðin "Don't Tread on Me". Á Bandaríkjaþinginu það sama ár var ofurstinn Christopher Gadsden fulltrúi Suður-Karólínu. Var hann einn af sjö meðlimum Nefndar landgöngu- og sjóliða (e. "Marine Committee") sem stóðu að skipulagningu fyrsta leiðangurs flotans. Fyrir brottför þessa fyrsta leiðangurs í desember árið 1775 gaf Gadsden þáverandi hershöfðingja sjóhersins, Esek Hopkins, gula fánann með skröltorminum til þess að þjóna sem hið einstaka og persónulega merki flaggskips hans og var svo fánanum flaggað á mastur þess.

Gadsden gaf einnig þingi Suður-Karólínu í Charleston fánann þann 9. febrúar árið 1776.

Því meira sem nýlendurnar byrjuðu að samsama sig með samfélögum sínum og hugtakinu um frelsi urðu tákn sem voru sérstök fyrir Bandaríkjamenn sífellt vinsælli. Þar á meðal skröltormurinn, skallaörninn og indjánarnir. Þessir hlutir urðu svo táknrænir fyrir bandarísk gildi og samfélag.
Erlendur Haraldsson

Erlendur Haraldsson (f. 1931) er prófessor í sálfræði við Háskóla Íslands þar sem hann hefur meðal annars lagt stund á rannsóknir í dulsálarfræði og dulrænum fyrirbærum. Til dæmis indverska kraftaverkamanninn Sai Baba og íslenska miðilinn Hafstein Björnsson.
1538

Árið 1538 (MDXXXVIII í rómverskum tölum)

Á Íslandi.

Fædd

Dáin

Erlendis.

Fædd

Dáin
Gunnólfsvíkurfjall

Gunnólfsvíkurfjall er fjall á Langanesi sunnanverðu við Finnafjörð. Það er hæsta fjall Langanes, 719 metra hátt. Bratt­ur akvegur liggur upp á fjallið sem er lokaður almenningi en þar er rat­sjár­stöð sem NATO reisti og tekin var í notkun 1989. Rekstur stöðvarinnar er í höndum Landhelgisgæslunnar.
Jamshid Hashempour

Jamshid Hashempour (f 23. mars 1944 í Teheran) er íranskur útvarpsmaður og leikari.
Seljatjörn

Seljatjörn er útivistarsvæði umhverfis manngerða settjörn í miðju Seljahverfi í Breiðholti. Grunnskóli og heimili fyrir aldraða eru í nágrenni svæðisins. Í garðinum er lystihús og leiktæki fyrir börn. Garðurinn var tilbúinn árið 1990.
National Association for the Advancement of Colored People

National Association for the Advancement of Colored People (NAACP) eru samtök sem berjast fyrir auknum réttindum blökkumanna í Bandaríkjunum. Samtök þessi voru stofnuð þann 12. febrúar 1909 í tilefni af 100 ára fæðingardegi mikils barráttumanns fyrir jöfnum réttinda svartra og hvítra í Bandaríkjunum, Abraham Lincoln. Í dag er þetta ein stærstu og þekktustu mannréttindarsamtök Bandaríkjanna með um 500.000 meðlimi.

Saga.

Uppruna samtakanna má rekja til óeirða í Springfield í Illinois-fylki árið 1908. voru þessar óeirðir nefndar "Springfield race riots". Óeirðir þessar fólu í sér árásir hvítra á minnihlutahópa í borginni og þá einna helst blökkumenn. Þessar óeirðir ullu því að mikið af smáfyrirtækjum eyðilögðust og voru langflest þeirra í eigu svartra einstaklinga. Vegna óeirðanna hröklaðist stór hluti blökkumannasamfélagsins úr borginni. Þetta olli því að hópur hvítra frjálslyndra einstaklinga í New York, sem margir hverjir voru gyðingstrúar, tóku sig saman og stofnuðu félag, sem fyrst hét The National Negro Committee, í minningu um Abraham Lincoln sem var meðal annars frá Springfield. Seinna meir urðu samtökin einnig að mannréttindahreyfingu sem börðust fyrir auknum réttindum fleiri minnihlutahópa, annarra en blökkumanna.

Hlutverk.

Helsta hlutverk NAACP hefur verið það að standa vörð um réttindi blökkumanna í Bandaríkjunum. Þeirra stærstu verkefni voru helst þau að rífa niður múra aðskilnaðarstefnunnar sem ríkti í Bandaríkjunum allt fram til 1964. Um miðbik síðustu aldar tóku NAACP og hreyfing Martin Luther King yngri, Southern Christian Leadership Conference, höndum saman um það að berjast gegn aðskilnaðarstefnunni og eftir hina örlagaríku Washington-göngu (e. "the March on Washington") árið 1963 var sigrinum náð og árið eftir tóku gildi lög sem bönnuðu mismunun byggða á kynþætti í Bandaríkjunum.

Nú í seinni tíð hefur hreyfingin einna helst staðið fyrir því að hvetja félagsmenn sína og aðra blökkumenn til þess að nýta kosningarétt sinn í einu og öllu og í forsetakosningunum árið 2000 og svo aftur 2008 mættu blökkumenn, sérstaklega yngri meðlimir, í metfjölda á kjörstað og höfðu þeir mikil áhrif á útkomu kosningarinnar. Árið 2000 studdu langflestir George W. Bush og var það einn af þeim þáttum sem ollu því hve spennandi þær kosningar urðu. Árið 2008 mætti segja að þessi hópur kjósenda, sem mætti enn betur á kjörstað heldur en árið 2000, hafi haft afgerandi áhrif á sigur Barack Obama í þeim kosningum.
Reynir Karlsson

Reynir Gísli Karlsson (27. febrúar 1934 – 12. nóvember 2014) var íslenskur knattspyrnumaður og þjálfari. Hann lék þrjá landsleiki fyrir Íslands hönd á árunum 1956-1957 og var þjálfari A-landsliðs karla í knattspyrnu árið 1967.
Stanley Fischer

Stanley Fischer (hebreska: סטנלי פישר‎; fæddur 15. október 1943) er hagfræðingur og fyrrverandi varastjórnarformaður Seðlabanka Bandaríkjanna. Hann fæddist í Norður-Ródesíu (núna Sambíu) og hefur bæði bandarískan og ísraelskan ríkisborgararétt.

Ferill.

Hann útskrifaðist með BA-gráðu og síðar MA-gráður í hagfræði frá London School of Economics. Hann hlaut doktorsgráðu í hagfræði frá Massachusetts Institute of Technology árið 1969.

Áður en hann hóf störf sin hjá Seðlabanka Bandaríkjanna þá þjónaði hann embætti stjórnarformanns Seðlabanka Ísraels frá maí 2005 þar til júnílok 2013.

Hann hefur gegnt fjölda annarra starfa og embætta. Frá árinu 1988 til 1990 starfaði hann sem aðalhagfræðingur hjá Alþjóðabankanum. Þar áður starfaði hann sem fyrsti varaframkvæmdarstjóri Alþjóðagjaldeyrissjóðsins, þ.e. frá september 1994 til ágúst 2001. Þá vann hann sem varaformaður Citigroup á árunum 2002 til 2005.

Hann tók við embætti eins af stjórnarmeðlimum bankastjórnar Seðlabanka Bandaríkjanna þann 28. maí 2014, til að fylla í autt sæti. Stuttu seinna tók hann við embætti varastjórnarformanns bankastjórnarinnar þann 16. júní 2014. Áætlað var að hann gegndi því til 12. júní 2018 en hann sagði af sér átta mánuðum á undan áætlum, þann 13. október 2017.
Svalur í hringnum

Svalur í hringnum er önnur bók "Frosks útgáfu" um Sval og Val og kom út árið 2014. Er bókin þó merkt númer þrjú í ritröðinni, en bók nr. 3 kom út síðar. Hún hefur að geyma þrjár sögur frá upphafsárum Franquin, sem allar birtust í fyrstu bók hinnar opinberu Svals og Vals-ritraðar "Quatre aventures de Spirou et Fantasio"

Söguþráður.

"Spirou et les plans du robot" (íslenska: "Vélmennisuppdrátturinn") er sjálfstætt framhald eldri sögu um Sval og Val, sem sagði frá útistöðum þeirra við geggjaðan vísindamann sem fundið hafði upp fullkomið vélmenni. Sagan hefst á að þeir félagarnir lesa viðtal við vísindamanninn, sem komið hafði verið fyrir á geðveikrahæli. Í því segir hann frá vélmenni sínu og sjá Svalur og Valur í hendi sér að glæpamenn muni ásælast teikningarnar þessari snjöllu uppfinningu, ef þær sé að finna í tilraunastofu hans.

Eftir mikinn eltingaleik tekst Sval að farga teikningunum. Glæpamennirnir halda þá á geðveikrahælið og ræna vísindamanninum en Svalur og Valur ná honum til baka. Vísindamaðurinn fær höfuðhögg og gleymir öllu um vítisvélar þær sem hann ætlaði að búa til og gerist friðsamur. Þrjótarnir eru handteknir.

"Spirou sur le ring" (íslenska: "Svalur í hringnum") gerist meðal götustráka í Brussel. Fanturinn og hrekkjusvínið "Steingeir" veður uppi með ofríki gagnvart smástrákunum í hverfinu. Einn þeirra er vinur Svals og verður úr að Svalur og Steingeir mætist í hnefaleikabardaga.

Í aðdraganda bardagans lúskrar Steingeir á saklausum vegfarendum og beitir fjárkúgunum. Svalur kemst hins vegar í kynni við gamlan hnefaleikaþjálfara sem veitir honum leiðsögn. Þrátt fyrir ýmis bellibrögð andstæðingsins vinnur Svalur frægan sigur í bardaganum. Steingeir er hrakinn í burtu af smástrákunum, en Svalur sýnir honum göfuglyndi og þeir verða vinir.

"Spirou fait du cheval" (íslenska: "Svalur knapi") er stysta saga bókarinnar, rétt um átta blaðsíður að lengd. Svalur og Valur bregða sér í útreiðartúr, en bykkjan sem Svalur fær til reiðar gengur af göflunum og reynist hafa gríðarlegan stökkkraft. Útreiðartúrinn endar því með ósköpum.

Upprunaleg útgáfa.

"Svalur í hringnum" er séríslensk útgáfa í þeim skilningi að sögur þessar hafa ekki verið prentaðar einar og sér saman á bók í öðrum löndum. Allar sögurnar þrjár birtust í fyrstu Svals og Vals-bókinni: "Quatre aventures de Spirou et Fantasio" (íslenska: "Fjórum ævintýrum um Sval og Val").

Útgáfuupplýsingar.

"Svalur í hringnum" var gefin út af Froski útgáfu árið 2014. Jean Antoine Posocco, eigandi útgáfunnar, sá um uppsetningu og handskrift. Anita K. Jónsson er skráð fyrir íslenskri þýðingu.
Frakkakeisari

Frakkakeisari (franska: "Empereur des Français") var titill þjóðhöfðingja Frakklands þegar Bonaparte-ættin var við völd. Napoléon Bonaparte var fyrstur titlaður Frakkakeisari af frönsku öldungadeildinni 14. maí 1804 og var krýndur 2. desember sama ár í Notre Dame-dómkirkjunni með Napóleonskórónunni. Titillinn var af ásettu ráði látinn vísa til Frakka, þ.e. þjóðarinnar, en ekki Frakklands. Áhersla var lögð á að hið nýja stjórnarfar sem Napoléon kom á varð þannig Fyrsta franska keisaradæmið en ekki endurreisn franska konungdæmisins. Með endurreisn konungdæmis í Frakklandi 1814 leið þetta keisaradæmi undir lok. Ári síðar var keisaradæmið endurreist þegar Napoléon komst aftur til valda og ríkti í 94 daga. Sonur hans, Napóleon 2., varð Frakkakeisari í tvö skipti: fyrst í sex daga í apríl eftir ósigur Napoléons 1814 og síðan í 15 daga eftir orrustuna við Waterloo þar til bandamenn héldu innreið sína inn í París. Hann var þriggja ára í fyrra skiptið og fjögurra ára í það síðara.

Titillinn var aftur tekinn upp af bróðursyni Napoléons, Napóleoni 3., þegar hann, sem forseti Annars lýðveldisins, framdi valdarán og stofnaði Annað franska keisaradæmið árið 1852. Hann ríkti til 1870 þegar Frakkland beið ósigur fyrir Prússum og keisarinn hélt í útlegð til Bretlands.

Höfuð Bonaparte-ættarinnar hafa síðan gert tilkall til titilsins. Núverandi höfuð ættarinnar er Jean-Christophe Napoléon.